એકાદું બોનસ તો સૌ લાગતાંવળગતાંને એવું પણ આપી શકાય કે આ દિવાળીએ ઓનલાઇન સેલમાં તમને શું કેટલું સસ્તું પડ્યું તેની લોકોને ફોન કરી કરીને જાણ નહીં કરવાની કે પછી કોઇ પોતાની ખરીદીની વાત કરે ત્યારે ‘ લે તમને આ 11470માં પડ્યું ? અમને તો 10865માં પડ્યું ને ઉપરાં 23 રૂપિયા કેશબેક પણ મળ્યું ને સાથે એક પેન્સિલ ફ્રી પણ આવી’ એવી બધી બડાશ ના મારો તો એ પણ દિવાળી બોનસ જ છે. પેલા ભાઇએ બિચારાએ માંડ માંડ વગર બોનસે ‘ઝીરો પર્સન્ટ ઇન્ટરેસ્ટ ઇએમઆઇ’ની સ્કિમમાં ખરીદી કરી હોય ને તમે આવી બધી બડાશ હાંકીને એમનો ખરીદીનો મૂડ બગાડી નાખો એવું ચાલે ? તેને બદલે ‘‘તમે ઓનલાઇન બધું સારું સારું ને સસ્તું સસ્તું શોધી કાઢો છો હોં, અમારે હવે જ્યારે બાબા માટે તકિયો લેવાનો થશે ત્યારે તમને જ યાદ કરશું ’ એ મતલબનું કાંઇ બોલો તો પેલા માણસને થોકબંધ બોનસ મળ્યા જેવો જ આનંદ થાય કે ના થાય ?